Τα επεισόδια ξεκίνησαν όταν έγινε γνωστή η είδηση του θανάτου μιας 47χρονης, η οποία θεωρείτο ύποπτο κρούσμα κορονοϊού

Εκτεταμένα επεισόδια εκτυλίχθηκαν τη νύχτα του Μεγάλου Σαββάτου στον καταυλισμό της ΒΙΑΛ στη Χίο. Οι πληροφορίες κάνουν λόγο για επίθεση με πέτρες εναντίον Αστυνομικών και φωτιές, με πρώτο απολογισμό κατεστραμμένα αυτοκίνητα, καμένες σκηνές και οικίσκους.

Σύμφωνα με όσα είναι γνωστά έως τώρα, τα επεισόδια ξέσπασαν νωρίς χθες το απόγευμα, όταν έγινε γνωστή η είδηση του θανάτου 47χρονης Ιρακινής από εμπύρετο νόσημα. Τα επεισόδια αυτά γρήγορα πήραν τέλος.

Το βράδυ, όμως, φήμες ότι η 47χρονη υπέκυψε στη νόσο COVID-19, που προκαλεί ο νέος κορονοϊός, προκάλεσαν ανησυχία και φόβο και αποτέλεσαν την αφορμή για νέα επεισόδια, που μετά τα μεσάνυχτα κλιμακώθηκαν. Η τάξη στον καταυλισμό επιβλήθηκε νωρίς το πρωί, την Κυριακή του Πάσχα.

Η 47χρονη μεταφέρθηκε τη Μεγάλη Πέμπτη στο νοσοκομείο με εμπύρετο νόσημα. Της δόθηκε φαρμακευτική αγωγή και οδηγίες αντιμετώπισης του προβλήματος. Της έγινε τεστ ανίχνευσης του κορονοϊού καθώς θεωρήθηκε ύποπτο κρούσμα μόλυνσης από τον SARS-CoV-2, το αποτέλεσμα της εξέτασης αυτής πάντως ήταν αρνητικό.